ኢትዮጵያ ለአዕምሯዊ ንብረት መጠበቅ ትኩረት ሰጥታ እየሰራች ነው – የውጭ ጉዳይ ሚኒስቴር
– ኢትዮጵያ ለአዕምሯዊ ንብረት መጠበቅ ከፍተኛ ትኩረት በመስጠት የፈጠራና የባለቤትነት መብት እያስከበረች እንደምትገኝ የውጭ ጉዳይ ሚኒስቴር ገለጸ።ሚኒስትሩ ዶክተር ቴድሮስ አድሓኖም ትናንት ማምሻውን የዓለም የአዕምሯዊ ንብረት ጥበቃ ድርጅት ዋና ዳይሬክተር ፍራንሲስ ጉርይን ተቀብለው ባነጋገሩበት ወቅት እንዳሉት ፈጠራን ለማበረታታት የአዕምሯዊ ንብረት መጠበቅ ይኖርበታል።ኢትዮጵያ የዓለም ንግድ ድርጅት አባል ለመሆን ማሟላት ከሚጠበቅባት ቅድመ ሁኔታዎች መካከል የአዕምሯዊ ንብረት ጥበቃን ተፈፃሚ ማድረግ በመሆኑ በዚህ ረገድ መንግሥት ለዘርፉ ልዩ ትኩረት ሰጥቶ እየሰራ ይገኛል ብለዋል።በተለይ አገሪቷ የዘረመል ኃብቶቿን በመቆጣጠር ተገቢውን ጥበቃ ለማድረግ ከድርጅቱ ጋር የጀመረችውን ድርድር አጠናክራ እንደምትቀጥል ሚኒስትሩ ገልጸዋል።ከዚህ አንፃር ኢትዮጵያ የምታደርገውን ጥረት የተሳካ እንዲሆን ከዓለም አቀፉ የአዕምሯዊ ንብረት ጥበቃ ድርጅት የቅርብ ድጋፍ እንደሚያስፈልጋት ነው ዶክተር ቴድሮስ ያስታወቁት።የዓለም የአዕምሯዊ ንብረት ጥበቃ ድርጅት ዋና ዳይሬክተር ፍራንሲስ ጉርይ በበኩላቸው ኢትዮጵያ የአዕምሯዊ ንብረትን ለመጠበቅ የምታደርገውን ሁሉን አቀፍ ጥረት የድርጅቱ ድጋፍ እንደማይለያት አረጋግጠዋል።በተለይ የመስኩን መብት ለማስጠበቅ የሚያስችል ብቁ የሰው ኃይል በማፍራትና በቴክኖሎጂ ሽግግር ድርጅቱ ድጋፍ እንደሚያደርግ ገልጸዋል።ቀደም ሲል ድርጅቱ ከአዲስ አበባ ዩኒቨርስቲ ጋር በመተባባር በኢትዮጵያ የአዕምሯዊ ንብረት ጥበቃ ማዕከል ለመገንባት የሚያስችለውን ስምምነት መፈራረሙን ነው ዳይሬክተሩት ያወሱት።በተጨማሪም ከአቅም ግንባታ ጋር በተያያዘ የኢትዮጵያ አዕምሯዊ ንብረት ጽህፈት ቤት የተደራጀና ዘመናዊ የመረጃ አያያዝ ሥርዓት እንዲኖረው የሚያስችል ስምምነት መፈራረሙን ጠቅሰዋል።